Vier op pad na begrafnis in ongelukFoto: Netcarre 911. Paramedici en provinsiale nooddienste is Vrydag ontbied toe vier vroue in ŉ bakkie op pad na ŉ begrafnis in ŉ ongeluk betrokke was. Chris Botha, woordvoerder van Netcare 911 het gesê hulle is uitgeroep na ŉ toneel op die N3 by die Bethlehem-afrit in Warden in die Vrystaat. “Dit blyk dat een bakkie aan die kant van ŉ tweede bakkie vasgery het,” het Botha gesê. Volgens hom sal die presiese oorsaak van die ongeluk deel uitmaak van die polisie se ondersoek. “Een bejaarde vrou is ernstig beseer in die ongeluk en is op die toneel behandel en gestabiliseer voordat sy na ŉ hospitaal in Harrismith vervoer is vir behandeling,” het Botha gesê. Die ander drie passasiers het slegs geringe beserings opgedoen.